Bidestveanîna mafên neteweyî 
yên gelê Kurd di çarçoveya 

îranek Demokratîk û Federalî de 


Hejmar: 43 
15’ê July 2006 
Buha: 150 Tûmen 


Rojnameya panzdehrojî ya siyasî, çandî û giştî 




Li Viyenayê meş 

Kurdan xwest dosya teror dijî Dr. 
Qasimlo û hevalên wî derkeve rojevê 


Roja 13.07.2006'an, 17'emîn salvegera terora dijî Dr. Qasimlo 
û hevalên wî bû. Kurdan li hember bîroya Serok Wezîrê Otrîşê 
meşeke berfireh û mezin pêk anîn û xwestin dosya teror a dijî 
Dr. Qasimlo û hevalên wî ji aliyê vê dewletê ve derkeve 
rojevê. Rûpela 6 

TÊGIHÊN FELSEFÎ 



Kurdan Di 17'emîn Salvegera Şehîdkirina Dr. Qasimlo û Hevalên Wî De 

TEROR Û TERORÎSTPERWERÎYA 
DEWLETA ÎRANÊ ŞERMEZAR KÎRÎN 

Ji bo nîşandana nerazîbûnê û şermezarkirina terora dewletî ya rejîma Îslamî a îranê û 
yek ji wan terora hov û nemirovane ya Dr. Qasimlo û hevalên wî li ser maseya gotûbêjê 
di 13.07.1989'an de, xebat û çalakiyên şermezarkirinê li bajarên Kurdistana îranê û 
derveyî welat bi xurtî meşiyan. Li piraniya bajarên Kurdistanê gel ji daxwaza PDK îranê 
ji bo xuyakirina nerazîbûn û şermezarkirina terora dijî Dr. Qasimlo û hevalên wî ji aliyê 
dewleta Îslamî a îranê xwedî derketin. Li piraniya bajarên mezin yên Ewropa û 
Waşîngtonê meş û xebatên şermezarkirinê li hember Balyozxaneyên rejîma îranê û 



Wêne - Mehabad: Daxistina tev dikan û bazarên bajar di 17'emîn saivegera şehîdkirina 
rêberê nemir Dr. Qasimio û hevaiên wî Wêneyên pêtir li ser malpera me bibînin 


17’emîn Salvegera Terora Dijî Dr. 
Qasimlo Û Hevalên Wî Li Binkeya 
Deftera Siyasî Hate Bibîranîn 

Roja pêncşem, 22.04.1385 (13.07.2006)'an, 17'emîn 
salvegera terora dijî şehîdê mezin Dr. Qasimloyê nemir 
û hevrêyên wî, rê û resmeke hêja û berfireh bi 
beşdarbûna tev endamên rêberî, Kadro û Pêşmerge 
yên PDK îranê li binkeya Deftera Siyasî a vê partiyê 
birêve çû. 

Rê û resmê bi xwendina marşa niştîmanî a "Ey 
Reqîb"ê dest pê kir û piştre kurte fîlmek ku ji aliyê 
Beşa fîlm ve li ser kesaytetiya siyasî a Dr. Qasimlo û bîr 
û hizra hin kesayetiyên siyasî û wêjeyî ên Kurd li ser wî 
rêberê mezin, hatibû amade kirin, pêşkêş beşdaran bû. 

Di parek din a rê û resmê de birêz Mistefa Mewlûdî, 
Endamê Deftera Siyasî a PDK îranê gotarek li ser 
raman û kesayetiya Dr. Qasimlo pêşkêş kir û di gotara 
xwe de jî rêz ji bîranîna birêz Seyîd Selam Ezîzî yê 
nemir, endamê pêşîn ê Deftera Siyasî a PDK îranê 
girtibû. 

Li doma rê û resma han de bi awayê kors du sirûd ji 



aliyê koma hunerî a PDK îranê û 
miqamek ji aliyê birêz Bêhruz Lutfî ve, 
bi hinceta ji destdayîna rêberê mezin û 
zana yê Kurd Dr. Qasimlo hatin pêşkêş 
kirin û her di vê derheqê de jî 
helbestvanan: Şerîf Felah, Cemal Necarî 
û xatûna Trûske, hestên bi kul û keser 
ên xwe di çend parçe helbestan de anîn 
ziman. 

Di dawiya rê û resmê de ji aliyê 
koma hunerî bi awayê kors sirûdek hat 
pêşkêş kirin. 

Deqa Axavtina Birêz Mistefa Mewlûdî, Endamê Deftera Siyasî Ya PDK îranê Di 
Rê Û Resma 17’emîn Salvegera Şehîdbûna Dr. Qaimlo Û Hevalên Wî de 


evalên xweştevî! 

H Xûşk û birayên hêja! 

Ez îznê dixwazim bi nûneriya 
Deftera Siyasî ya PDK îranê 

bixêrhatina beşdarên qedirgiran yên vê 
rê û resma bibîranînê bikim ku ji bo 
rêzgirtin ji bibîranîna şehîdê nemir Dr. 
EbdulrehmanQasimlo, rêberê leheng û 
zana yê PDK îranê pêk hatiye. 

îro bi hinceta borîna 17 salan ji ser 
terora dijî rêberê leheng û payebilind yê 
Partiya Demokrat, dîplomat û 
siyasetvanê navdar yê Kurd, Dr. 
Qasimloyê nemir û 7 saliya wexera dawî 
ya ne biwext ya xebatkarê sozdar yê 
PDK îranê, kekê Seyîd Selam Ezîzî, 
endamê Deftera Siyasî ya partiya me ye 
ku di roja 24'ê Pûşpera 1378'ê Rojî 
(15.07.1999) bo cara dawiyê xatira xwe 
ji hevçeper, gel, welat û malbata xwe ya 
hêja xwest, em li dora hev civiyane. 
Beşdariya we di vê rê û resmê de 
rêzdanîna we ji bo wê rola giring û 
bibandor diyar dike ku her du wan 
ezîzan û nemaze mamostayê me yê 
nemir Dr. Qasimlo di berbipêşde birina 
xebata gel û partiyê de dilîstin. 

Hevalên rêzdar! 

Gelê Kurd û piraniya zaf ya 
xebatkarên siyasî û ronakbîr yên 
herêmê û gelek ji siyasetvanên cîhanê 
ku li pey pirsên siyasî di Rojhilata Navîn 
de digeriyan, kêm û zêde Dr. Qasimlo 
naskiribûn û rolê wî mêrê mezin di 
guhertinên siyasî ên herêmê de fêm 
kiribûn. Bi taybet em şagird û 
hevçeperên Dr. Qasimlo, piranîji nêzîk 
ve yan bi sedema bidestxistina nivîsarên 
wî, her kes ji me li gor xwe şarezayiya 
nisbî li ser rolê wî mamostayê 
payebilind heye. Heke em ji wêje û 
nivîsarên PDK îranê re binêrin, em 
dibînin ku di piraniya herî zaf ya war û 
astan de bi dîtin, bîr û ramanên wî 
mirovê mezin hatiye zengînkirin û PDK 
îranê û tevgera Kurd bi giştî sûd û 
feydeyeke zaf ji bîr, fikr û ramanên wî 
rêberê payebilind wergirtiye. 

Di heyamê wan 17 salan de ku 
mixabin bi cendek di nava me de 
nemaye, di salvegera ji dayîkbûn yan 
şehîdbûna wî de û bi bone û hincetên 
cuda cuda ve, me gelek li ser jiyana 
siyasî û çawaniya tevlîbûn bi xebata 
siyasî û xwendin û rolê wî di rêberîkirina 
PDK îranê de axiviye û nivîsandiye. 

Li vir em çiqas li ser wî binivîsînin, 
nikarin ji vê çendê pêtir bibêjin ku 
hetanî niha li ser de hatiye gotin û 
nivîsandin. Aliyê kêm eva ku ne di şiyan 
û karîna min de ye ez tiştek pêtir bixim 
ser basa dîroka tejî ji tekoşîn û serfirazî 
û serbilindiyên wî rêberê mezin yê zana 
û siyasî. 

Lewre ez rêyê dixwazim ku tenê min 
lênihêrîneke dubare bi ser wan tiştan de 


hebe ku heya niha li ser Dr. Qasimlo 
hatine gotin û nivîsandin û ez parek ji 
nêrîn û ramanên wî careke din bixim ber 
bal û raya we ezîzan ku bûne xet û 
nîşan ji bo partiyê û xebatkarên PDK 
îranê û ew tiştên ku di serdemê niha de 
girîngtir û hewcehiya wan zêdetir e, 
heke derfet hebe em pêtir li ser wan 
rawestin û bidin şirove kirin. 

Siyasetvanên gelê Kurd bi giştî û 
nemaze endamên PDK îranê dizanin ku 
Dr. Qasimlo xebata xwe ya siyasî bi 
endambûn di refên Yekîtiya Ciwanên 
Demokrat ya Kurdistana îranê de dest 
pê kiriye, ew rêxistina ku li serdemê 
avabûna Komara Kurdistanê hetanî niha 
jî mil bi milê tekoşîna vê partiyê xebata 
siyasî û senfî ya xwe domajidiye û ji bo 
piştevanî ji siyasetên PDK îranê hezaran 
ciwan perwerde û elimandine û bi dehan 
û sedan kes ji wan bûn bi endamê PDK 
îranê û rola çeleng û baş di jordeçûna 
tevgera Kurd û birêvebirina erk û 
xebatên vê partiyê de hebûye. 

Dr. Qasimlo piştî hiloşîna Komara 
Kurdistanê yek ji wan kesan bûye ku ji 
destpêkirina xebata nepenî ya partiyê 
de rol hebûye û bi taybet di refa pêşîn 
ya wan kesan de bûye ku sala 1334 
(1955)'an ji bo serbixwe kirina rêxistina 
Partiya Demokrat kar kiriye û xebitiye. 

Rolê Dr. Qasimloyê rêber wê demê 
pêtir diyar û berçav dibe ku sala 
1349'an ya Rojî, piştî derçûna 
daxuyaniya ll'ê Adara sala 1970'an ya 
Zayînî li pey bi fermî nasîna^Otonomî bo 
Kurdistana îraqê, vedigere îraqê. Di wî 
çaxî de ku mixabin Partiya Demokrat 
rastî gelek pirsgirêkan bûye ku bi micid 
li destê wan nalandiye, Duktor wekî 
hekîm û mamostayeke jêhatî bi 
alîkariya xebatkarên dilsoj yên din ên 
partiyê ji wê delîveya hêja ku wê demê 
derketibû holê, mifah stand û bi 
dunyayek ceribandin û derbazbûyiya 
siyasî û deryayek ji zanist û hûrbînî û 
radeyeke bêwêne ji têkiliya kesîne, 
siyasî û zanistî tevî kesayetî û kom û 
komeleyên Kurd, Îranî û biyanî hewl û 
cehda bêrawestan daye ji bo saxkirin û 
zindîkirina rêxistinên partiyê. 

Bi gotina wan kesên ku wî çaxî 
şanaziya hevxebatbûn tevî Dr. Qasimlo 
hebûne, Dr. Qasimlo di^vê dewranê de 
Ronesans di nava PDK îranê de pêk 
aniye û canek taze daye peykerê nîve 
can yê partiyê û ew jî ji ber çend 
sedeman bû. Berî hemû tiştekê ji ber vê 
çendê ku kesayetî, nav û nasnav û 
rewşa wî ji bo hemû deste, girûp û 
baskên nava partiyê cihê qebûlê bûye. 

Piştre jî ji ber vê çendê ye ku bi 
hewsele û hekîmane tevî hemûyan û 
heta bi neyarên xwe ên herî tund jî 
hewil daye li dora armanc û 
bernameyekê kom bibin û ji tevan 
girîngtir rêyek jî ku Dr. Qasimlo xistiye 
ber ra û bala xebatkarên demokrat, ne 
tiştek bûye ji bilî wê rêbazê ku ji 



destpêkê ve bi destê bihêz û xwedî 
şiyan yê Pêşewayê Şehîd, Qazî Mihemed 
nexşê wê hatibû kêşandin û rengê wê jî 
rijiyabû. 

Di wî serdemî de hebûna Dr. Qasimlo 
di hemû waran de liqîneke mezin ji 
Partiya Demokrat re daye. Di heyameke 
kurt de partî bûye xwediyê rêxistin, 
bername û pêrew, rojnameya organî û ji 
hemûyan giringtir biryara xwe ya siyasî. 
Dr. Qasimlo xebatkarên Demokrat hînî 
gelek tiştan kirine ku niha jî çirayê 
rênîşan yê rêya xebata me ne. 

Wekî: parastina ûsil û qeîdeyên 
partiyê, ser û berî û dîspilîn, bawerî bi 
xwe hebûn, bawerî bi girîngiya teşkîlatî, 
bihadana herçiqas pêtir bi têkiliya 
berfireh û zindî bi civatên xelkê re, 
liberçavgirtina qazancê mezin yê netewî 
û nîştimanî û gorîkirina bidestxistiyên 
biçûk di rêya parastina destketinên 
mezin û vêca giştî de. Ji tevan girîngtir 
Dr. Qasimlo gelek nirx û biha bi azadî, 
keramet û kesayetiya mirovan daye. 
Lewre digot: "Di cîhanê de tu 
nemetek ji azadiyê binirxtir nine. 
Azadî keramet û kesayetiyê dide 
mirov û rêyê nade bibe bi mohre. 
Divêt mirov ji haletê mohrebûnê 
bihê der, bibe kesayetî, bibe kesek 
zindî û çeleng ya/ê civakê." 

Bi awayekî giştî Dr. Qasimlo rêberek 
xwedî şiyan, şiyar, zîrek û karjêhatî bû. 
Ew di gelek warên jiyana siyasî û civakî 
de bêwêne bû, Şoreşvan û Pêşmergeyê 
çiya û ronakbîr û nivîskar û darêjerê 
siyasetên giştî ên partiyê bûye ku ji me 
re rênîşander bûn. 

Dr. Qasimlo li hundir rêberek xelkî û 
popoler û li dunyaya derve dîplomatek 
şareza, pispor û jêhatî bû. Gelek kesên 
biyanî li ser kesayetiya siyasî û karîna 
dîplomasiya Dr. Qasimlo nivîsandine. 

Li vir em dê tenê mînakekê bînin. 
Canatan Rendal, rojnamevanê mezin 

yê Amerîkayî, dibêje:"Qasimlo take 
rêberê Kurd bû ku dikarî bi lêhatîbûn û 
biwêrî ve tevî dewletekê bikeve gotûbêj 
û danûstandineke serbilindane. Şiûra 
siyasî û têkiliyên bi siyasetvan û 
rojnamevanên Ewropî û yên din re 
wareke zanistî bi kesayetiya Qasimlo 
dabû ku li tu kesayetiyeke din yê/a Kurd 
nedabû." Piştre dibêje: "Gelek Kurd li 
ser vê bawerîyê ne, heke Dr. 
Qasimlo niha maba, dikarî karê 
hemû Kurdan ber bi pêş bibe". 

Hemû ev xisletane û gelek 
taybetmendiyên din ên Dr. Qasimlo 
bibûn sedema vê çendê ku Komara 
Îslamî, dijminê kîndar yê gelê Kurd û 
Partiya Demokrat, kerb û kîneke 
kevneperestane ya kûr ji Qasimlo hebe 
û hemû rêyan bo ji nav birina wî bigre 
pêş. Ewa bû ku mixabin ji seha 
aştîxwazane ya Dr. Qasimlo mifaha 
nebaş wergirt û bi wî awayê ku em 
hemû haydar in, komployek jê re hate 
darêtin û di roja 13.07.1989'an de li 
bajarê Viyan, paytexta Otrîşê bi destê 
terorîstên Komara Îslamî hate şehîd 
kirin. 

Di rastî de rejîmê dixwast bi ji nav 
birina Dr. Qasimlo, PDK îranê ji holê 
rake, lewra jî nîşane li^serê partiyê 
girtibû. Lê rayedarên îranê hesab ji bo 
roleke gelek bingehîn di karê rêberiya 
Dr. Qasimlo de nekiribû. Ew jî eva ku 
Duktor hergav hewil dida rolê takekesî 
di nava partiyê de biçûk bihê kirin û 
bihayê bi karê bikom û eqlê bikom û 
rêberiya bikom bihê dayîn. Bi taybetî ew 
hizr, raman û rênîşandanên ku li paş 
xwe ji bo partiyê û xebatkarên 
Demokrat bicî hêlane, heke xwendineke 
dirust li ser bihê kirin û her yek ji wan di 
cihê xwe de mifah jê bihê standin, nek 
terorkirina kesayetiyeke weke Dr. 
Qasimlo, belkî hemû pîlan û komplo dijî 
Partiya Qasimloyê mamosta û rêber dê 
vala û pûç bibin. 

Gelî hevalan: 

Dr. Qasimlo bi gotinên xwe ên bi nirx 
û şîretên mamostayane gelek xet û 
nîşanên dirust ji me re darêtine ku heke 
xebatkarên Demokrat û şagirdên 
Qasimlo bi başî hîn bibin û li cihê hewce 
jê sûd û faydeyê werbigirin - ku ez di 
karîna xebatkarên partiyê de dibînim - 
ez piştrast im ku tu demekê gelê Kurd 
rastî bêhêvîtiyê nabe û şagirdên 
Qasimlo nasekinin û bi mifah 
wergirtin bi ceribandin û şiyana siyasî û 
hizrî ya Mamostayê xwe rêya çareseriya 
tev pirsgirêkan dê peyda bikin. 

Dr. Qasimlo di gotinên xwe ên 
bihagiran de gelek micid tekez li ser vê 
çendê dikir ku heke gelek azadîxwaz be, 
divêt nirxa vê azadiyê jî bide. Xebat dijî 
zilm û zordariyê ji bo Dr. Qasaimlo 
pirseke bingehîn bû. Di hevpeyvîn tevî 
Bêhroz Yûsifzade de dibêje: "Pirseke 
bingehîn ji bo min ku her ji 
destpêka ciwaniyê min jê re xebat 
kiriye, pirsa ji nav birina stem û 
zordariyê bûye. "Baweriyeke kûr û 
kemilî bi demokrasiyê hebûye û ji bo 


cihgirkirina demokrasiyê di nava rêxistina partiyê de xebat kiriye. Di tu demekê de 
bihaya demokrasiyê li ber çavê wî ne kêmreng bûye û demokrasî weke take zamin û 
garantiya dabînkirina maf û azadiyan hesibandiye. Lewra gelek bi eşkere dibêje: 
"Min demokrasiya herî xirab ji dîktatoriya herî baş pê çêtir e." 

Gelek xurt dijî dîktatorî, raman û bîra dîktatorî û takekesperestiyê sekinî ye û 
derheq yekîtiya siyasî û fikrî de dibêje: "Xurtkirina yekîtiya siyasî û fikrî erkeke 
bingehîn e ku dikeve ser milê tev endamên partiyê. Xuya ye gişt endamên partiyê 
derbarê pirsên siyasî wekî hev nafikirin, armanc jî ne eva ye ku wekî hev bifikirin. Ji 
ber ku eva ne mumkin e û ne jî bi qazanc û berjewendiyê tekoşîn û xebata partiyê 



ye, merem ji vê yekîtiyê ne standina afirandina fikrî ji endamên partiyê ye. Hebûna 
bîr û rayên cuda û li hevkirina demokratîk ya wan kilîta çareserkirina rast ya arîşe û 
pirsgirêkan e û sedema ber bi pêşde çûna partiyê ye." 

Bi nêrîna Dr. Qasimlo bi giştî awayê herî baş yê rêveberiyê di partiya me de 
têkiliyên zindî, rênimayî û di encam de têgihîjandin e. 

Dr. Qasimlo teror wekî kiryareke biyom û dijî mirovane dizanî û teror li her cihekê 
û bi her merem û awayekê biba, şermezar dikir. Di rastî de Dr. Qasimlo sinc anî 
nava siyasetê û serxwebûna biryara siyasî ji bo PDK îranê ji hemû tişteke din zêdetir 
hez kiriye. Ji bo derbazkirina rêxistina partiyê ji girêdayîbûn bi rêxistinên din, gelek 
kar û xebat kiriye. Tu demekê delîve û fersend nedaye ku serxwebûna partiyê bikeve 
xeterê. 

Ezîzino! 

Tevî bibîranîna mamostayê me yê mezin, cihê xwe ye ku em yek ji xebatkarên 
sozdar yê PDK îranê bibîr bînin, ku di roja 15.07.1999'an bo cara dawiyê xatira xwe 
ji me xwast. Nemir kekê Seyîd Selam Ezîzî ku 7 salan berî niha di çaxeke bêwext û 
di rewşekê de ku partî û gelê wî ji gişt demekê pitir hewcehî pê hebû, destê ecelê ji 
me stand. 

Kekê Selam ew mirovê xudan îman û berxweder bû ku di sala 1979'an têkijî bi 
Partiya Demokrat ya Kurdistanê ve girt û ji bo tekoşîna tev dem di refa PDK îranê de 
dest ji hemû xweşiyên jiyanê û gişt pile û payeyeke dewletî berda û wekî 
Pêşmergeyekê refên PDK îranê ji xwe re hilbijartin û bi karê berdewam û dilsojane û 
nîşandana jêhatîbûnê, piştî heyamekê tev pileyên rêxistinî qetandin û gihîşte pileya 
Komîteya Navendî û Polîtbîroyê. Berpirsiyariya dawî ya Kekê Selam Ezîzî, 
berpirsiyariya Komîsyona "Siyasî - Nizamî"yê bû. Bê guman ji dest çûna wî xebatkarî 
ji bo tevgera Kurd û PDK îranê xisareke mezin bû û ji bo me hevçeperên wî jî kul û 
xemeke giran û dilşewat. 

Hevalên hêja! 

Di çaxekê de em rêberê xwe yê şehîd, Dr. Qasimlo û xebatkarê emegdar yê gelê 
me kekê Selam JEzîzî bibîr tînin ku ji caran pitir navber yê ketiye nava xelkê îranê û 
rejîma Komara Îslamî û valahî û veqetiyaneke kûr di navbera desthilat û xelkê îranê 
de heye, bi curekê ku piraniya zaf ya xelkê îranê vê rejîmê bi ya xwe nizanin û 
hêviya ji navçûna wê dikin û heke derfet ji wan re jî pêk were, amade ne çelengane 
dijî vê rejîmê xebatê bikin û bihiloşînin. Serbarê vê yekê ku bi sedema jordeçûna 
bihaya nift (petrol)ê di van du sê salên borî de îranê pitirî 40 milyar Dolar paşketa 

diravî heye, lê rewşa aborî ya welat gelek xirab e û 
xelkê îranê ji destê giranî, jarî û destkurtiyê di 
welat de bêzar bûne û rastî dijwariyan hatine. Kirîz 
û pirsgirêkên cuda cuda ên siyasî, civakî û çandî 
hene û nebûna azadî û hebûna perçiqandinê xelk bi 
tevahî aciz kiriye. Lewra heke em bi pîvanên 
demokrasiyê ji rejîma Komara Îslamî re binêrin, 
demek dibe ku vê rejîmê rewayî û meşrûiyeta xelkî 
ya xwe ji dest daye û bi darê zorê xwe bi ser xelkê 
de sepandiye. Em piştrast in heke derfet û 
fersendeke herî kêm hebe, xelkê îranê dê vê 
sîstemê bi awayekî giştî ret û mandel bikin. 

Serbarê vê çendê ku serkut û givaş bi ser xelkê 
îranê gelek zaf e, lê bi vî halî jî xelk bi awayê cur bi 
cur di derfetên herî kêm û mumkin de, nerazîbûnê 
xuya dikin û meş û xwenîşandanan lidar dixin. Li 
vir hêja ye em qala 2 nimûneyên berçav bikin ku 
her du di meha Pûşperê ya sala çûyî qewimîn: 

Meş û serhildana şoreşgerane ya xwendekarên 
zanîngehên Tehranê û serhildana xwendekarên 
çend zanîngehên din di piştgîrî ji tevgera 
xwendekarî di 09.07.1999'an. Ya din jî serhildana 
şoreşvanane ya xelkê Kurdistanê ye ku ew jî di 
09.07.2005'an de ku bi şehîd bûna Şiwane Seyîd 
Qadirî li bajarê Mehabadê dest pê kir û piştre 
piraniya bajarên Kurdistanê vegirt û li her bajarekê 
de hetanî heyamekê didoma. Mixabin herçiqas her 
du liv û hereketên han ji aliyên kirêgirtiyên rejîma 
Melayan bi xwînê hatin verdan, lê girîngî û bihaya 
wan serhildana li vê çendê de ye ku ne 
xwendekarên zanîgehên îranê û ne xelkê 
Kurdistanê netirsiyan û heya ji bo bidestveanîn û 
dabînkirina xwastek û daxwaziyên xwe her mikum 
bûn. 

Di asta navneteweyî de jî rejîm rastî pirsgirêkên 
pêtir bûye,^ maytekirin di kar û barên dewletên 
Felestîn û îraqê de gelek ji caran eşkeretir e. Eva ji 
ber çavê kom û komeleyên siyasî û navneteweyî, 
nemaze dewletên xwedî biryar bizir nabe. Her wiha 
hewl û xebatên rejîmê ji bi zengînkirina Uraniyûmê 
û aqibet bidestxistina çeka Etomî ji ber raya 
dunyayê nahê veşartin. Bi kurtî em dikarin bibêjin, 
dewletên berpisyar û xwedî biryar bi hev re karê 
micid dimeşînin, bona wê çendê ku rejîma Komara 
Îslamî çekên Etomî ne bidest bixe, ew jî ziyan û 
zirareke zaf ji hitbara rejîmê û dîplomasiya Komara 
Îslamî dide. 

Hevalino! 

Partiya Demokrat dikare bi karê bikom, eqlê 
bikom, yekdilî û hevdengî û mifahwergirtin ji bîr û 
ramana Dr. Qasimlo ku wekî mîrateke bihagiran jê 
re bi cî maye, di nava xwe de valahiya Dr. Qasimlo 
û hevçeperên jêhatî û ji dest çûyî tijî bike û bi 
mifahstandin ji wan warên baş ku niha derketine 
rojevê û ev îmkanata propagendeyê ku di dest de 
heye, berdewam û çalaktir ji caran xebata siyasî, 
dîplomasî, rêxistinî û gelî bimeşîne û pitir û çêtir ji 
caran dijî dijmin raweste ku eva hem dibe sedema 
hêvîdarbûna xelkê Kurdistanê û hem dibe maya 
asûdebûna ruha bilind ya Dr. Qasimloyê mamosta, 
kekê Selam Ezîzî û tev şehîdên rêya azadî û 
bexteweriyê. 

Silav ji mamostayê me yê rêber, Dr. Qasimlo 
di 17'hemîn bibîranîna şehîdbûna wî de. 

Silav ji bo canê kekê Seyîd Selam Ezîzî, bi 
hinceta heftemîn bibîranîna ji dest çûna wî. 

Silav ji canê paqij yê hemû şehîdên 
Kurdistanê û berdewamî ji bo rêya tejî 
serbilindî a wan. 

Mirin û neman ji bo kevneperestî û 
terorîzmê. 


Qasimlo Bîrmendeke 
Şoreşvan Û Aştîxwaz 

Cemîl Kulahî 


i demekê de ku şoreşa 
netewî ya Kurd li 
Kurdistana îranê ji bo 
bidestveanîna mafê 

netewî û rewa yên xwe bi 
sedema tepeserkirina 
bêrehmane ya desthilatên zal 
bi ser Kurdistanê de rawestiya 
bû û dengê mafxwaz ye vê 
netewa çewisandî bi awayekî 
ne mirovane fetisandibû, 
hatina Dr. Qasimlo bi nava 
qada xebata netewî, wekî 
bêhna mesîhiyayî bû ku ser li 
nû caneke taze li ber tevgera 
Kurd hate kirin, kete livînê û 


careke din vejiya. Ev jî vedigere bo vê çendê ku Dr. Qasimlo demeke zaf li 
welatên Ewropayî mijûlê xwendin û lêkolînê bû, ji bilî vê yekê mamostayê 
zanîngehê bû, wekî miroveke xwendekar, akademîk û dunyadîtîji 
pirsgirêkên cur bi cur dinêrî, bi taybet pirsên têkildar bi şoreşa Kurdî. 
Lewra hemû hewl û tekoşîna wî eva bû ku rêyeke çareseriya zanistî û 
hemdem, ji bo çareserkirina pirsgirêka Kurd peyda bike. Ev cure nêrîn û 
ramane tişteke nû bû ku wî rêberê mezin dixwast bîne bo nava şoreşa 
Kurdan û jê re bike bingehek. Ji ber ku bi sedema vê çendê ku tevî 
siyaseta cîhanî û dunyaya derve û her wisa bi siyaseta hikûmetên zal bi 
ser Kurdistanê û herêmê de nasyarî hebû. Şarezayiyeke kemilî li ser 
jeopolîtîk û hilkevta demografiya Kurdistanê û giraniya siyasî ya Kurd 
hebû û siyaset û rêzaniyên xwe li ser wan rastiyane didarêt, çunkî karê 
siyasî li gor ramana Dr. Qasimlo, xwediyê sê xwasmaniyên sereke bû, ku 
hetanî wê demê di nava tevgera Kurdî de nedihatin dîtin, lewra ji bo 
cihgirkirina wan di nava bizava Kurd de cehd û hewla bêrawestiyan di da: 

1. Rastdîtin di siyasetê de 

2. Serxwebûna biryardanê di siyasetê de 

3. Cîgirkirina exlaq (sinc) di siyasetê de 

Dr. Qasimlo hemû demekê ev yeke dubare dikir ku siyaset hunera 
mumkin e û digot ku xala jar û qels ya tevgera Kurdî eva bûye ku hetanî 
niha yan hemû tiştek xwastiye yan çi tiştek, lewra digot siyaset ne reş 
û sipî ye, belkî di navbera reş û sipî de rengê din jî hene. Bi baweriya Dr. 
Qasimlo siyasetkirin tevî hêviyan cudahiyeke kûr heye. Çunkî bi baweriya 
wî siyasetê pêwendî bi rastî û heqîqetên hundirîn, herêmî û cîhanî ve heye 
û bingeha hêviyê jî li ser xeyalê ye, ku eyan e xeyal û rastî du tiştên bi 
tevahî li hev cuda ne. Wî rêberê mezin di hilgirtina dirûşmên xwe de, 
daxwaziyên xwe de û bi giştî di siyasetkirinê de rastiyên hundirîn, herêmî 
û cîhanî analîz dikir û piştî nirxandineke zanistiyane raya xwe dida xuya 
kirin. Hebûna ramanên wisan di siyasetê de karek kiribû ku Dr. Qas|mlo 
dirûşmekê hilbijêre ku ne tenê jê re cî bi cî bibe, belkî tevî rastiyên îranê 
bi giştî û bi taybetî Kurdistanê de hev bigire, ji ber ku xwe di pêxema wan 
dirûşm û daxwaziyan de bi berpirs dizanî û digot ku em partiyek 
berpirsyar in, lewra ye divêt di hemû waran de em berpirsane bilivin û 
tevbigerin. 

Teybetmendiyeke din ku Dr. Qasimlo di kar û xebata siyasî de li ser de 
biîsrar bûye, serxwebûna biryardanê di siyasetê de bû. Ji ber ku wî 

jêve bû ku tu aliyeke herêmî û navneteweyî bi radeya rêber, partî û aliyên 
siyasî yên Kurdistanê li ser rastiyên zal û balkişandî bi ser Kurdistanê de 
ne şareza ne, lewra eva ku divêt biryarê bide, rêber, partî û aliyên siyasî 
yên Kurd in û tu kesê heq nine û nikare bêy wan û raya wan li ser 
Kurdistanê biryarê bide. Yek ji wan sedeman ku wî li ser serxwebûna 
siyasî biîsrar bûye, eva bû ku karê siyasî û siyasetkirin ji bo çawaniya 

birêvebirina welat û parastina vêc û 
berjewendiyên natewî ye, ku bêy 
serxwebûn di biryardanê de ev du tişt cî 
bi cî nabin. Di şirovekirina pirtûka "Basek 
kurt li ser sosyalîzmê" de wiha li ser 
girîngiya serxwebûnê diaxive: "Em seba 
dostîniyê qet dest ji serxwebûna xwe û 
qazancê neteweya xwe ber nadin, lê li 
ber xetera serxwebûn û qazanca 
neteweya xwe heke hewce be, em dê 
dest ji dostîniyê berdin. Lewra pîvan ji bo 
me qazancê partiyê, gelê Kurd û gelên 
îranê û serxwebûna me ye. Pîvana 
bingehîn serxwebûna biryardanê ye, em 
dostîniyê dikin, lê tevî parastina 
serxwebûnê, heke hewce bû em dostîniyê 
gorî serxwebûnê dikin, lê em tu demekê 
serxwebûnê gorî dostîniyê nakin". Her ji 
ber vê sedemê bû ku Dr. Qasimlo gişt 
demekê li ser bingeha rêz girtina du 
aliyane pêwendî tevî aliyên din pêk aniye. 

Taybetmendiya sêyemîn ku di siyaseta 
Dr. Qasimlo de diyar e û bi xwe jî 
baweriyeke kûr pê re hebûye exlaq dî 
siyasetê de bû ye. Lewra di vî warî de 
dijî her cure bêûsil û bêqeydê, gotinên 
kirêt û nexweş û fend û fêliyê di siyasetê 
de bû. Lewra di kar û xebata siyasî de bi 
kiryarên însanî, wêjeya gelî û popolîstî û 
paqij baweriyeke kûr hebûye. Di vî warî 
de bi xwe jî dibêje: "Em bêûsilî û 
bêqeîdeyî û dijûndanê di siyasetê de 
ret dikin û ji bo cihgirkirina sinc di 
siyasetê de dixebitin". 

Bi sedema hebûna van cure nêrîn û 
ramanane di karê siyasî de ye ku Dr. 
Qasimlo ji şer re wekî taktîk dinêre, taktîk 
ji bo gihîştin bi aştî û tenahiyê. Çunkî li 
ser vê baweriyê bû ku Kurd ne xwediyê 
wê hêzê ye ku bikare dijminê bi tevahî 
teyar bi çekên nûjen ji nav bibe, lewra 
divêt Kurd şerê çekdarî wekî taktîk ji bo 
mandîkirina dijmin bi kar bîne, heta wê 
demê ku dijmin neçar bi gotûbêjê be. 
Gotûbêj û diyalog bi baweriya Dr. 

Qasimlo wekî awayek ji şeklên xebatê 
dihate dîtin, Dr. Qasimlo jêve bû her 
aliyekê ku bawerî bi vê yekê nebe deriyê 
siyasetê li ser xwe de girê daye. Di vî 
warî de, li ser girîngiya gotûbêjê dibêje: 
"Di rastî de ez bona gotûbêjê şer 
dikim, çunkî em dibêjin pirsgirêka 
Kurd re çareseriya leşkerî tune ye". Li 
ser vê bingehê bûye ku hemû demekê di 
çaxê xebata dîplomasî û têkilîkirin bi 
welat û aliyên din ve daxwaza piştgiriya 
siyasî ji doza Kurd kiriye ku eva tiştek e 
ku di nava şoreşa Kurdan de nû ye. 

Lewra Dr. Qasimlo ji bo bidestveanîna 
piştgiriya siyasî ji tevgera Kurd di asta 
cîhanî de hewl û bizaveke zaf dide, bo 
mînak têkoşîna bê nimûne ya dîplomasiyê 
ji bo pêkanîna konferanseke navneteweyî 
bo çareserkirina pirsgirêka Kurd rê xistibû 
ku eva jî vedigere bo wê ramanê ku wî 
jêve bû ku divêt pirsa Kurd di forma 
hundirîn û herêmî bihê derxistin û bibe 
pirseke navnetewî. Di vî warî de digot: 
"Divêt em ji tev wan kesan re ku 
guhdariya gotinên me dikin, bibêjin 
ku daxwaza Kurd gelek sade û rewa 
ye, Kurd mafê xwe yê netewî 
dixwaze ku di Carnameya Gerdûnî ya 


Mafê Mirovan de hatiye, wate tiştek 
ne zêde ye, lewra bo mînak 
daxwaza Otonomiyê pirseke ne 
hundirîn e. Li gelek ji welatên weke 
dewleta îranê de heke basa 
Otonomiyê tê kirin, dibêjin ew 
dozeke hundirîn e û ne mafê tu 
kesekê ye ku dest têwerde û pêre 
tevbigere. Lewra pirsa Otonomiyê, 
ne meseleyeke hundirîn e û parek ji 
mafê mirovan e. Lewra jî ew 
dewlet, rêxistin û kesayetiyên ku 
xwe bi aligirê mafê mirovan 
dizanin, hewce ye ji daxwazên rewa 
yên neteweya Kurd piştgiriyê 
bikin."(Rojnama KURDISTAN, hejmara 
187) 

Ji bo gihîştin bi vê meremê, yanî 
cîhanîkirina pirsgirêka Kurd, bi vekirina 
bîroya nûneriyê ji PDK îranê re li 
welatên cuda cuda, têkilîkirin bi partî û 
aliyên siyasî yên welatên derve, 
lidarxistina civîn û semînarên cur bi cur 
û hevpeyvîn tevî medyayên giştî li ser 
pirsgirêka Kurd, karî bi başî pirsgirêka 
Kurd bi welatên derve bide naskirin, ku 
encam, vêc û qazancên bihagiran yên 
wan awayên xebatê her zû derket û 
bandoreke erênî li ser pirsgirêka Kurd 
danî. 

Dr. Qasimlo ji bo pêşdebirina vê 
siyaseta rast û dirust ku girtibû beriya 
xwe û cihgirkirina wan di nava tevgera 
Kurd de, di hundirê vê tevgerê de jî 
hewl û xebateke bêrawestan bo 
guhartinan dida, ji ber ku vê tevgerê di 
hindek waran de hewcehî bi reforman 
hebû. Her wiha ji bo derketina rûçikê 
delal û xweşik ji vê tevgerê re li rex 
raya giştî ya derveyî welat, pêwîst bû 
tevgerê ji hinek kar û kiryarên ne 
mirovane û biyom dûr be û paqij 
biparêze. Ji ber ku dizanî ku dunya ji 
tevgerekê re ku têkel bi karê ne 
mirovane bibe, piştgîriya siyasî nake. 
Xebat dijî terorîzmê, dijî nasyonalîzma 
berçavteng, xebat ji bo cihgirkirina 
demokrasî û bihayên nûjen û modern di 
nava tevgera Kurd de, xebat dijî her 
cure cudahîdananeke zayendî, ragezî, 
olî û netewî, dijî her cure takekes 
perestiyekê û hwd... ji wan nirxan bûn 
ku Dr. Qasimlo bêrawestiyan hewl dida 
ku bîne nava tevgera Kurd de. 

Dr. Qasimlo hemû demekê eva dubare 
kiriye ku ji bo gihîştin bi armancên pîroz 
û rewa, divêt alava pîroz û rewa bihê 
bikar anîn, çunkî li ser vê baweriyê bûye 
ku tevgera Kurd, bizaveke berheq e û 
tevgereke ku di rêya mafên mirovî yên 
neteweyên bindest de serî hildaye, 
lewra nabe rûçikê vê tevgerê bi sedema 
karê terorîstî ve ku bi alava ne pîroz li 
nav dike, di nava raya giştî ya cîhanê de 
xirab bihê kirin. Lewra her çiqas Dr. 
Qasimlo rêberê partiyeke çekdar bûye û 
şerê çekdarî meşandiye, lê hevdem tevî 
vê çendê reşkuştin, êxsîr kuştin, lêdan û 
îşkence, teror, rehîngirtin, revandina 
balafiran û teqandinê mehkûm û 
şermezar kiriye. Lewra ew şerê ku 
Partiya Demokrat dikir di şeklê rûyekî û 


naverokê de tevî terorîzmê cudahiyeke 
kûr hebûye. Dr. Qasimlo derbarê wî şerî 
ku PDK îranê dikir, digot: "Nabe bîra 
me biçe ku Pêşmerge di pêxema 
bidestveanîna wan armancên gelê 
Kurd xebatê dike ku dijminê azadiyê 
ne amade bûn bi aştiyê wan qebûl 
bikin û ji bo perçiqandin û 
binpêkirina daxwaziyên gelê Kurd 
êrîş kirine û şer bi ser xelkê 
Kurdistanê de sepandine. Lewra şerê 
Pêşmerge bo berevanî ji azadiyê, şer 
di pêxema mafeke rewa de ye û di 
encam de şer ji bo gihîştin bi 
aştiyeke serbilindane û adîlane ye". 
Eva naveroka şerekê ye ku Partiya 
Demokrat kiriye, lewra ye ku wî rêberê 
zana hesaba xelkê sivîl û bê berevan ji 
hikûmeta serkûtker ya Melayan cuda dikir 
û dijî pêkanîna tirsê bo ser jiyana xelkê 
sivîl bû. Li ser vê bingehê bû ku terorîzm 
û tevgerên netewî ji hev cuda dikirin û di 
navbera wan de cudahî didanîn, digot eva 
du tiştên ji hev cuda ne, li ser vê yekê 
tekez dikir û digot: "Terorîzm û 
tevgerên rizgarîxwaz yên netewî du 
pirsên cuda ji hev in, di şerê 
çekdarane yan partîzanî de ji bo 
azadiya neteweyekê penabirin bo ber 
terorîzmê ne hewce ye. Berevajî ez 
bawer im tevgerên bihêz, ew 
tevgerên ku di rêyên demokratîk de 
diçin, rênûmayî tên kirin, alîgirî û 
piştgiriya xelkê bi wan re ye, tu 
hewcehiya wan ji bo penabirin bo ber 
terorîzmê nine". 

Dr. Qasimlo hetanî wî cihî çarçoveya 
şermezarkirina terorîzmê berfireh dike ku 
ew rêxistin û partiyên Kurdî jî ku 
stiratêjiya xwe li ser vê bingehê ava 
kirine, vedigere û dibêje: "Armanca wan 
tevî armanca tevgera rewa ya Kurd 
ne yek e". Çunkî cuda ji vê çendê ku 
tirsa xirabûna rûçikê tevgera Kurd di 
nava bîr û raya giştî ya cîhanê de 
hebûye, tirsa vê çendê jî hebû ku 
hikûmetên desthilatdar bi ser Kurdistanê 
bona vê yekê ku bizava Kurd bêîtbar 
bikin û hêcetê ji bo mîlîtarîzekirina 
Kurdistanê bînin û xwe wekî parêzerê 
azadî û mafê xelkê bidin xuyandin, ji 
kiryarên terorîstî ku ji aliyê wan girûpane 
diqewimin, mifaheke nebaş bistînin, lewra 
gişt çaxekê ev yeka ji hêzên Kurd re 
dubare dikir û rêniwînî dikirin. 

Dr. Qasimlo cuda ji vê çendê 
nasyonalîzma berçavteng jî ret dikir û li 
ser dostîniya navbera gelan de tekez dikir 
û bêrawestiyan ji bo yekîtiya navbera 
neteweyên bindest yên îranê hewl û cehd 
dikir û bo ji hev nêzîkirin û têkiliyên 
dostane di navbera wan neteweyan de 
dixebitî. Dr. Qasimlo li ser vê baweriyê bû 
ku hevalbendên stiratêjîk yên me, 
neteweyên bindest yên îranê ne. Her 
wiha gihîştibû baweriyê ku tenê bi 
hevgirtin û hevxebatiya neteweyên îranê 
ye ku sîstemeke demokratîk di îranê de 
cihgir dibe. Di vî warî de dibêje: 

"Tevgera gelê Kurd her çiqas bihêz jî 
be, aliyê zaf tenê dikare rejîmê jar û 
rêyê ji bo hiloşandina rejîmê xweş 
bike, lê tu demekê nikare bibe 

altirnatîv, lewra me berdewam hewl daye ku 
pêwendiya navbera tevgera gelê Kurd û 
gelên din yên îranê xurt bikin." 

Lewra di demên dawîn yên jiyana xwe de tevî 
vê çendê ku berevaniyê ji mafên Kurdan dike, li 
ser dabînbûna mafên neteweyên din jî tekez û 
îsrarê dike. Bi anîna navê wan netewane, dibêje: 
"Heke îro pirsgirêka wan netewan çareser 
nehê kirin, di pêşerojeke nêzîk de divêt em li 
benda bûyerên nexweş bibin". Ev raman û 
hizre vê rastiyê derdixe holê ku Dr. Qasimlo 
nasyonalîzma berçavteng bi tirs bo ji hev 
belavbûna xebata mafxwazane ya gelên bindest 
yên îranê û her wisa bi rê xweşkirin ji bo 
pêkhatina bîra şovenîstî û mezinxwaziyê zaniye, 
ku eva bi xwe dibe berbend û astengek li ser rêya 
hevgirtina neteweyên îranê û ji hev dûrketina 
wan. Lewra Dr. Qasimlo bo berlêgirtin ji 
serhildana nasyonalîzma berçavteng û her cure 
mezinxwaziyekê, dixebitî ku tevgera Kurd 
demokratîze bike, lewra digot xebata me bi tenê 
ne neteweyî ye , belkî xebateke neteweyî 
demokratîk e. Ji ber ku Dr. Qasimlo li ser vê 
baweriyê bû ku mirovê/a demokrat, mirovan ji 
her netewe, regez û olekê bibin, ji wan re wekî 
hev dinêre û dixebite ku nirxên mirovahiyê di 
nava civakê de pêşde bibe. Lewra derbarê 
girîngiya demokrasiyê di nava şoreşê de digot: 
"Nabe tu demekê xebat ji bo demokrasiyê 
biçe bin xebat ji bo mafê neteweyî yan 
xebata tex û çînayetiyê". Eva wê rastiyê 
derdixe holê ku Dr. Qasimlo demokrasî bi kilîta 
çareseriya pirsgirêkan dizanî, lewra bê westiyan 
hewl dida ku demokrasiyê weke bingehekê bîne 
nava tevgera Kurd. Dr. Qasimlo bo ji holê rakirina 
berçaviya takekesperestiyê di nava tevgera Kurd 
ku jêve bû, astenga sereke ya cihgirbûna 
demokrasiyê di nava vê tevgerê de ye, cehdeke 
zaf da ku vê ramanê du vêc û qazanc di şûnde 
hebû: 1- Negirêdana tevgerê bi takekes, 2- 
Perwerdekirina mirovên biwêr, netirs û çeleng. 
Lewra digot: "Di cîhanê de tu nemetek ji 
azadiyê ne binirx û pîroztir e. Azadî keramet 
û kesayetiyê dide mirovan û rêyê nade mirov 
bibin bi muhre ... mirov divêt ji haletê muhrê 
de bihê der, bibe kesayetî, bibe keseke/a 
zindî û çeleng yê/a civakê". 

Ji bilî vê çendê Dr. Qasimlo bo ji navbirina her 
cure cudahîdananeke zayendî dijî jinan xebitiye û 
bo ji navbirina binpêkirina mafêjinan hewl û 
bizav kiriye ku di vî warî de dibêje: "Jin nîviya 
civakê ne. Her çiqas jin kêmtir di kar û barên 
civakê de beşdar bibin, ew qas kar, tekoşîn û 
afirandin di civakê de kêmtir e û her ew 
hinde jî civak paşverûtir e. Lewra radeya 
beşdar bûna jinan di hemû warên jiyana 
civakî û siyasî de, nîşana pileya pêşketina 
her civakekê ye." 

Ev cure bîr kirine demokratbûn û nûjenbûna wî 
rêberê mezin nîşan dide ku bi anîna wan rêbazên 
rast û biqeîde û azîn bi nava tevgera Kurd, bû 
sebebê vê çendê ku tevgera Kurd bikeve ser 
rêbazeke nûjen û hemdem. Rêbazek ku bû 
sebebê pêşdeçûna roj li pey rojê ya PDK îranê 
wekî pêşengê tevgera Kurd li Kurdistana îranê. 
Lewra divêt em bîr û rêbaza Dr. Qasimlo û 
rêniwîniyên wî rêberê mezin ku bang û gaziya wî 
pêkanîna civakekê pêka biha û nirxên mirovî dikir, 
bi kiryar di nava civakê de xurt bikin, pêşde bibin 
û her wiha wan cihgir bikin. 

Werger: Azad Kurdî 


Di 17’emîn Salvegera Terora Dijî 
Dr. Qasimlo De, Pêlên Nerazîbûnê 
Tev Kurdistan Bi Xwe Ve Girt 


i tev bajar, bajarok û 
herêmên cur bi cur ên 
Rojhilata Kurdistanê de 
hate ragihandin ku piştî 
belavbûna bangewaza 
PDK îranê ku tê de 

daxwaz ji xelkê hatibû kirin di 
roja pêncşem, 22'ê pûşperê 
de ji bo rêzgirtin û bibîranîna 
Dr. Qasimlo û hevrêyê wî 
Ebdula Qadirîazer, nerazîbûna 
xwe bi dijî rejîma^ 
terorîstperwer a îranê bi 
daxistina dikan û temirandina 
çirayan bo dema 3 deqîqan 
nîşan bidin, demjimêr 23'ê 
haman rojê de û di bersiva 



daxwaza han de, pêlên 
nerazîbûnê bi dijî Komara 
terorîstî a îranê ji deryaya 
xelkê Rojhilatê Kurdistanê 
bilind bûn. 


Li gor agehiyên gihîştî bi me, xelkê 
piraniya bajar û herêmên cur bi cur 
yên Kurdistanê di bersiva daxwaza 
PDK îranê de bi awayekê bê wêne 
dest avêtin daxistina dikan û 
bazaran û çirayên malên xwe seet 



Daxistina dikan û bazarên Mehabadê 


23'ê heta 23:03 deqîqeyan 
temirandin. Herj/viha dirûşm û 
belavokên PDK îranê û wêneyên 
şehîd Dr. Qasimlo bi awayekî 
berfireh hatin belav kirin. 

Çalakiyên han di wan herêmên ku 
di jêr de tên berçavtir bûn: 

Urmiye, Selmas, Pîranşar, Nexede, 
Şino, Mehabad, Bokan, Bane, 
Serdeşt, Rebet, Sine, Merîwan, 
Dîwandere, Nûdşe, Kirmaşan, 

Gîlana Rojava(Gîlanê xerb), 
Serpilzehav, Kamyaran, Kerend û 
Qesrşîrîn. 



Di Xwenîşandana Viyenê De Kurdan Daxwaza 
Xistine Rojeva Dosya Terorkirina Dr. Qasimlo 
Û Hevalên Wî Kirin 


i hinceta 17'emîn 
salvegera terora dijî Dr. 
Qasimlo û hevalên wî û 
her wiha xistine rojeva 

dosyeya vê terora nemirovane 
pêtir ji 1000 kes ji Kurdên 
rûniştiyê welatên Ewropayê, 
xwenîşandanek li Viyena 
serbajarê Otrîşê pêk anîn. Di vê 
meşê de ku ji aliyê PDK îranê û 
Yekîtiya Ciwanên Demokrat a 
Kurdistana îranê ve hatibû 
lidarxistin, Kurdên hemû parên 
Kurdistanê, hin rêxistinên Îranî 
weke "Ekseriyet" û nûnerên PDK 
û YNK jî amade bûn. 

PîtirPilîts dibêje 
Ehmedînejad di trorkirina 
Dr. Qasimlo de dest hebûye 

Parlemantarê endamê Partiya 


Keskan ya Otrîşê, Pîtir Pîlîts di 
hevpeyvînekê de ragihand ku wî 
belge û girovên rast û dirust di 
pişikdariya Serok Komarê niha yê 
Komara Îslamî li terora dijî Dr. 
Qasimlo ji dest de hene. Navhatî 
herwiha da zanîn serbarê wê ku 
dewleta Otrîşê haydarê gotûbêjên 
aştiyê di navbera îran û PDK îranê 
de bû, cihê heyrîmayiyê ye ku çawa 
û çima dewleta Otrîşê erkê parastina 
rêberên Kurd bi cih neaniye. 

Dr. Ebdulrehman Qasimlo rêberê 
gelê Kurd û Sekreterê Giştî yê PDK 
îranê, Ebdulah Qadirî Azer nûnerê vê 
partiyê li derveyî welêt û Dr. Fazil 
Resûl, li 13.07.1989'an de li dema 
danûstandin ji bo çareserkirina pirsa 
Kurd li Kurdistana îranê, ji aliyê 
nûner û dîplomatên terorîst yên 
rejîma Îslamî ya îranê ve hatin teror 
kirin. 

CiVAKÎ 


Jin Di Yekemîn Ceribîna Hilbijartina Kuweytê De 


iştî şoreşa Fransayê 

P û pesendkirina 

Qanûna Bingehîn û 
danezana gerdûnî ya 
mafê mirovan û 

welatîbûnê di 26'ê Tebaxa 
sala 1789'an de, esla 
wekheviya navbera tev 
welatiyan hate pejirandin. 

Lê di şoreşa Franse de 
mafê welatîbûnê ji bo jin û 
jar û belengazan bi fermî 
nehate naskirin û tenê 
mafê dengdanê ji tevahiya 
mêran re bi fermî hate 
nasîn. Derheq mafê 
dengdanêji bo jinan divêt 
em hetanî sala 1944'an ya 
Zayînî yanî aliyê kêm 150 Ro J a 29.06.2006’an, jinên Kuweytê di halê rawestan ji bo 
salan piştî şoreşa Fransayê dengdanê. Eva cara yekemîn e ku jin dikarin di hilbijartina 
çavnihêr bin heya mafê Parlemana Kuweytê de xwe berbijar bikin û deng jî bidin. 

wekhev yê jinan bi fermî tê naskirin û esla yek kes û yek deng û wekhevî di siyasetê 
de tê îlan kirin. 

Derbarê rola jinan di xurtkirin û berbipêşdebirina demokrasiyê de, sedemên zaf 
yên çandî, civakî û siyasî di holê de ne ku renge hindek caran tevî hev natebahî 
hebin, sedemên wekî bajar akincîbûnê, zafbûn û jordeçûna pileya zanîn û 
xwendewariyê, pêşketina demokrasiyê di yasa û di jiyana civakî de, pitirbûna 
"NGO"yan, hezkirin û biîsrarbûna jinan ji bo beşdarî di warên civakî û pejirandina 
serxwebûna hêdî hêdî ya jinan wekî welatiyeke azad û pêkhatina wekheviyê di 
navbera kargeh û karkirinê li derveyî malê û bi taybetî piştrastbûna jinan bi hêza 
xwe û jordeçûna asta hişyariya siyasî a jinan û rola perwerdehî û bandorekê ku 
dikarin li ser evlad û hevjînên xwe de pêk bînin, ji sedemên erênî û bibandor yên 
cihgirkirina demokrasiyê di welat de ne. 

Di hemû welatên cîhanê de jin nîviya pêkhateya nifûsê pêk tînin. Di Rojhilata 
Navîn bi giştî û nemaze di welatên Erebî de jin ji mafê qanûnî, hiqûqî û mirovî ên 
xwe bêpar in. Di wan welatan de rejîmên paşverû bi awayê hewce û jêhatî tevî yasa 
û rê û cihên navneteweyî mafê jinan jî barçav nagirin û rê nadin ku jin rola bingehîn 
ya xwe di gişt warên siyasî, civakî, çandî û hwd ... li civatên de bilîzin. 

Li pey hatine rojeva projeya Rojhilata Navîn ya Mezin û basa demokratîzekirina 
van welatane bi awayê micid ji aliyê dewletên mezin yên cîhanê ve, dewletên 
paşmayî û kevneperest bi xwe ketine û dixwazin bi pêkanîna hinek guhartinan xwe 
tevî vê pêvajoyê rê bixin. Bo mînak di nava du salên dawiyê de nêzîk bi 12 hilbijartin 
di welatên girtî û paşverû yên Rojhilata Navîn de hatin lidarxistin. 

Kuweyt yek ji wan welatan e ku mafê dengdana jinan û başdarî û çalakiya jinan di 
civakê de qedexekiribû û jinên vî welatê Erebî nedikarîn post û berpirsiyariya 
hikûmetî û fermî li stû bigirin. Lê Parlemana Kuweytê bo cara yekemîn di dîroka xwe 
de di meha Maya sala 2005'an de, mafê dengdan û berbijarî di hilbijartinan da jinan. 
Li pey girtina vê qanûnê de, jinên Kuweytê di roja 4'ê Avrîla 2005'an de, di 
hilbijartina şaredariyê de deng dan. 

Di roja 29.06.2006'an de, bo cara yekemîn di dîroka vî welatî de jinan karîn di 


Çinûr Qadirî 



hilbijartina civata qanûndana welatê 
Kuweytê, yanî Parlemanê beşdariyê 
bikin. 

Xala balkêş ya hilbijartinên Parlemana 
Kuweytê a vê carê, xwe berendamkirina 
28 jinan li rex nêzîk 250 berbijarên mêr 
ji bo bidesveanîna 50 kursiyên 
Parlemana wî welatî bû. Berendamên 
wek Rola Deştî (Duktora ji Zanîngeha 
Hapkînza Amerîka), Fatme El Ebdalî 
(Duktora ji Navenda lêkolîna jîngehê), 
Xalîde El Xedar (Duktora tenduristiya 
giştî) û Nebîra El Necarî û ... ji jinên 
herî xuya yên vê gerê ji hilbijartina 
Parlemana Kuweytê bûn. Piraniya jinên 
berendam ji xebatkarên warê mafê 
jinan di Kuweytê de ne. 

Bînin ber çavê xwe, di welateke wekî 
Kuweytê de ku jin pareke barçav ji 
nifûsa vî welatî pêk tînin ji mafên xwe 
ên hiqûqî û siyasî hatibûn bêpar kirin. Di 
halekê de ku radeya dengderên jin ji 
mêran zaftir bûn (195000 jin li hember 
145000 mêran), ev pirse derdikeve holê 
ku çima jinan nekarîn heta kursiyeke 
Parlemanê jî bi dest bixin?! 

Bêguman kultura zal ya mêr 
serdestiyê di civaka Kuweytê de û hinek 
sedemên çandî û deb û edetên 
kevneşop ku di civaka Kuweytê de bi 
awayekê rih û bingeh dakutane ku heya 
jinên Kuweytê ne amade bûn dengê 
xwe bidin jinan û bikarin di yekemîn 
ceribîna hilbijartinê de ku jin tê de 
beşdar in, serkevtinê bidest bixin. 
Herçiqas jinên Kuweytê di vê gava 
dîrokî de serkevtî nebûn, lê ji holê 
rakirina vê çandê û deb û edetan û 
nêrînên zal ên paşverû demeke zêdetir 
dixwaze. 

Bi giştî em dikarin vê ceribîna 
hilbijartina Parlemana Kuweytê ku bo 
cara yekemîn di dîroka wî welatî de 
jinan jî mafê dengdanê hebû, gavek 
erênî û pozetîv bihesibînin. 

Di heman demê de divêt jinên 
Kuweytê bo ji nav birina van kosp û 
astengên pêşiya serkeftina xwe xebat û 
tekoşînê bidomînin û bi beşdariya 
çeleng ya xwe di tev warên civakê de 
roleke girîng bilîzin. 


Jin Di Ramana Rêberê Nemir Dr. Qasimlo De 


"Di gavekê da ku jin çavkaniyeke 
herî xwedî hêz in bo hunermendan 
heta berheman biafrînin, hizr û 
bawerên kevin ên Xumênî 
meqamê jinan aniye xwarê û ev 
kirine rihberekî bê vêc, rihberek 
ku tenê jêhatî koyletiyê ye û neçar 
e di malê da heps be, heta xizmetê 
bi mêran bike û dûr ji civata 


mêran domê bide jîne." 

"Jin her çiqas pêtir di kar û 
barên civakî û siyasî de 
beşdariyê bikin, civak pêşketîtir 
û her çiqas di tevgera siyasî ya 
neteweyekê de jin pêşverû bin, 
ev tevger pêşketîtir û dê şans û 
bextê serkevtinê pêtir hebe." 

CIVAKI 


Serdemê Bav Serdestiyê 


Amadekar: Hemîd Muxtarî 

wendevanên hêja, her wek hûn 
dizanin me di hejmara berê ya 
weşana Agirî de baseke kurt li 

ser serdemê dayîk serdestiyê pêşkêşî 
we kir û qirar bû di vê hejmarê de em ji 
civaka dayîk serdestiyê vegerin bo 
civaka bav serdestiyê û sebebên wê ji 
we re bidin ber şirove û dahûrandinê. 

Her wek me di hejmara berê de jî bas 
kir, bi wan serkeftinên ku jinan di 
warên, malbatî, aborî, perwerdehî, 
civakî û siyasî de bidestve anîn, 
dewranek di jiyana mirovahiyê de dest 
pê kir ku bi navê serdemê Jin 
Serdestiyê (Dayîk Şahî) bi nav û deng 
bû, lê tevî vê yekê ku jinan karîn wan 
serkeftinên xwe bi hezaran salan di 
civaka destpêkî ya mirovahiyê de 
biparêzin, bi hinek sebebên ku emê niha 
ji we re bînin ber bas, ev yeka nekarî 
heta heta bimîne û hêdî hêdî piştî 
dewranekê ji wekhevbûn di desthilatê 
de, serdemê bav serdestiyê (bav şahî) 
dest pê kir ku niha jî nîşaneyên wê bi 
awayekê tên berçav. 

Wîl Durant dibêje: "Dubendiya 
berxwedaniyê ku îro rojê di navbera jin 
û mêr de tê dîtin, di vê demê de gelek 
berçav nebû". Ev natebahiya pitir di 
rewşa jiyanê û xwezayê peyda bûye û di 
warê kûrî û zatî ve bi qasê hewce ne 
balkêş e. Jin di wê demê de di warê 
sebir û peydakirina rêya çareseriya 
pirsgirêkan û dilêriyê tu ji mêr kêmtir 
nebûye û mêr weke alaveke cinsî 
(zayendî) ji jinê re nedinihêrî, belku 
canlibereke bihêz bûye ku kariye bi 
çendîn seetan bi encamdana karên 
dijwar û giran mijûl be û heta li dema 
pêwîst jî di rêya parastina zarokan û 
eşîra xwe de heta astê mirinê şer kiriye. 

Lê piştre ku mêr bi her awayekê karî 
bibe xwediyê qawet û hinira zaf ya 
cendekî yan her ji destpêkê de xwediyê 
wê hinirê bû, karî bi mifah wergirtin ji 
xwe û bi bikaranîna heywanên barkêş, 
jinê rastî rewşeke cuda bike, bi awayekê 
ku bi xwe karîn hêdî hêdî karên 
berhemanînê li stû bigirin û jin ku 
hemû kare bû, piştre di malê de ma û 
mijûlê kar û barên nava malê bû. Bi vî 


awayî mêr bû cihgirê jinê û serokatiya 
malbatê kete destê wî û piştî demeke 
kurt, serdemê bav serdestiyê dest pê 
kir. 

Ji destpêka vê dewranê jî jin xwediyê 
mafê wekhev tevî mêr bû û hetanî dikarî 
aboriya malbatê birêve bibe, lê hêdî hêdî 
bi xurtbûna pezdarî (xwedîkirina 
malatan) û cotkariyê, bihagiraniya mêr 
roj bi roj zêdetir bû û seba hinek erkên 
pîşeyî (senetî û hozanî) bo derveyî malê 
(yanî bo mêran), erkên nava malê yên 



weke yekîniya aborî, yasayî, siyasî û 
sincî hate naskirin, piraniya Xwedayên 
vê demê ku weke jinê dihatne çêkirin, 
piştre weke mêrên xwedî rih û rîşe hatne 
çêkirin ku di rastî de nîşanderê bav û 
şêxên eşîrê bûn. Hatina serdemê bav 
şahiyê derbeyeke giran bo ji nav birina 
desthilata jinê tê hesibandin. Piştî wê 
demê ji bo zewicînê her çawa kole û 
xulam di nava bazarê de dikirin, bi wî 
awayî jin jî dikarîn û li dema mirina mêr, 
jin jî weke milk û malê mêr bi mîrat 
didan. 

Sîstema bav serdestiyê ku tevî xwedîtî 
û dest bi dest kirina wê weke mîrata 
mêrane bû û her ev yêka mafê mêran û 
serokatiya gerdûnî, olî û siyasî ya wî 

*' zêdetir kiriye û yasayên wisa 
pêk aniye ku desthilatdariya 
wî hetanî niha jî didome. 

Wîl Durant dinivîse: "Di 
! hemû ciheke erdê, 
bihagiraniya jiyana jinê ji 
mêrî kêmtir bûye û ger jinan 
keçek dibûn, ew rê û resma 
û cejna ku li dema 
jidayîkbûna kur dihate girtin 
û birêve diçû, ji bo keçan 
tişteke wisa hertune bû". 


Wêne ji malpera chatrbaz.com hatiye wergirtin. 


Di serdemekê de ku jin 
pîroz bû, di vê dewranê de I 


jinan kêmtir bûn û hêdî hêdî ji 
çarçoveya berhemanînê bi wî awayî ku li 
berê hebû hate derê û tenê kar û barên 
xizmetkirin û selîqeyî di nava malê de ji 
bo jinê bicî ma. 

Wîl Durant vê yekê bi vî awayî şirove 
dike: "Dema ku pîşesazî û cotkarî ber bi 
pêşve çû û kemilî û berhemên zaf bi 
destve anî, mêrî karî hêdî hêdî 
desthilata xwe li ser jinê xurt bike." Bi 
pêşkeftina teknîka xwedîkirina 
heywanên kedî, çavkaniya nû ya dahatê 
kete destê mêrî de û bi vî awayî jiyan 
bihêztir bû û ewlehiyeke zaf bi xwe ve 
dît. Hetanî cotkarî ku ji rêya sikur 
stûrên serdemê kevn ve weke kiryareke 
bê biha dihate hesibandin, di encam de 
bala mêrî bi giştî ji bo aliyê xwe ve 
rakêşaye û desthilatdariya aborî ku 
dema xwe jinan di vê rêyê de bi destve 
anîbû, ji dest wê de derbixe. Dest bi 
dest kirina rêveberiya aborî ku heta vê 
demê ji aliyê jinê ve dihate encam dan, 
kete nava çarçoveya desthilata mêrî de, 
mafê dayîkê li hember mafê bavî de 
xwe êxsîr kir û rastî têkçûnê hat û 
malbata bav şahî ku mêrê mezin yê 
malbatê rêveberê wê bû, di civakê de 


bal hinek eşîr qewm û gelan nemaze di 
dema ku jin di nava şûva xwe de bû, 
weke heyberek pîs û mirar dihate 
nihêrîn û heta rêya xwe şiştinê û 
paqijkirina xwe di nava avê de jî 
nedidanê. 

Wîl Durant derheq pirsên zayendiya 
mêran di vê dewranê de dibêje: "Mêr 
azad û dest vekirî bû ku li derveyî malê 
de têkiliyên cinsî hebe, lê jin di sîstema 
bav serdestiyê diviya namûs û şerefa 
xwe heta dema zewicînê biparêze û piştî 
zewicînê jî diviya bi giştî bi mêrê xwe re 
emegdar bimîne û bi vî awayî ji bo 
rabûn û rûniştina heryekji du cinsan 
(nêr-mê) çarçoveyakî sincî ji hev cuda 
pêk hat." 

Wîl Durant di warê vê çarçove çêkirinê 
de dibêje: Di hemû dîrokê de em nikarin 
hetanî mînakekê li ser vê yekê peyda 
bikin ku civakê ji mêrî xwastibe ku heta 
dema zevicînê namûs û şerefa xwe 
biparêze û di hemû warekê de jin ketiye 
ber bê hurmetî kirinê û bê qîmet bûye. 
Dewranek ku heta niha jî li piraniya 
welatên Rojhilatî û bi taybet welatên 
Erebî û welatên weke îranê de her 
berdewam e." 


Nerazîbûn Li Hember Hebûna 


Mayînan Û Navendên Leşkerî Li Serdeştê 


Li gor agehiyên Rêxistina Mafê Mirovan li 
Kurdistanê, hefteya borî jineke Serdeştê bi navê 
Sebrî Biryadî bi sedema teqîna mayînê pêyeke 
xwe ji dest da. Navhatî hevjîna kedkareke 
belengaz û destkurt bi navê Ebabekr Mam 
Simayîlî ye. Gel li bajarê Serdeştê bi xurtî li 
hember hebûna navendên leşkerî li nêzîk avahî 
û malan û ne paqijkirina qadên mayînan li vî 



bajarî nerazî bûne. Raydar û organên 
rejîma Îslamî ya îranê bo ji holê rakirina 
meydanên mayînan û dûrkirina navendên 
leşkerî ji cihê jiyan û akincibûna 
welatiyan tu gavek ne avêtine. 

Hetanî niha jî bi dehan û sedan kes ji 
welatiyên Serdeştê û bajarên din dibin 
goriyên teqîn û telikên mayînan. 

ÇAND U HUNER 


Albûma Cendekên Me 


Evdile Koçer 

evdilekocer@yahoo.com 

dî her tişt kifş û eşkere ye, 

E êdî her tişt bêminetî ye looo... 

Şerên ku mêrên berê dikirin, 
li dû me ma. 

Şerên nû li ber devê deriyê 

me ne. 

îro her tişt wekî ekranên 
televîzyonê li ber çavê me ye. 

Belkî haya we jê hebe, lê em dîsa jî 
bi hev re bixwînin: "Zarokêp ku li ser 
sergoyekê nêzikî Bajaroka Încîrlîka 
Edeneyê kaxez kom dikirin, li ser 
sergo albûma wêneyan a leşkerekî 
dîtin. Di albûma leşkerek ku li herêmê 
leşkerî kiriye de, wêneyên endamên 
PKK'ê yên înfazkirî cih digrin.Di 
sergoyê de wêneyên bi xwîn ên 
endamên PKK'ê ku di pevçûnan de 
jiyana xwe ji dest dayîn kişandine û 
xistine albûma xwe ya malbatê" 
(çavkanî:DÎHA) 

Ji me re albûmeke xweşik çêkirine: 
Bi hovîtiya xwe ya nenaskirî ve, bi 
faşîzaniya xwe ya çiriyayî ve, bi qewl 
û peymanên xwe yên bêlomeyî ve, bi 
planên xwe yên gerînekî ve, bi 
neyartiya xwe ya barbarî û bêserûberî 
ve, vê albûmê neqişandine. 

Bi kefşala devê xwe yê genî ve, bi 
xwîna xwe ya herimî ve, navê xwe û 
yên heft bavên xwe jî li ser vê albûmê 
danîne. 

Xûşk û birayên me yên ku wekî 
çiyayên me xweşik yên ku dixwazin 
xewnên xwe li zozanên Kurdistanê 
bivejînin, yên ku dixwazin ji bermalên 
xwe re stareke henûnok ava bikin, 
dikevin ber xezeba wan û wekî gurên 
hov dixin vê albûmê... 

Bila êdî çiyayên me bi têra dilê xwe 
bigirîn. 

Zimanê me yê ku di kaniya Melayê 
Cizirî de dibû eşqa dilberê, yê ku di 
şîn û şahiyên me de mala rihê me yê 
herî mezin û xemrevîn bû, ji ber ku 
nehiştin biharek bi ser ve bê her 
weşiya û ket vê albûmê... 

Êdî em wek lalan in gidînooo. 

Çanda me ya ku di havînên 
xalxalokî de di nav hêviyên şivanan re 
bi stêrkan re hevaltî dikir ya ku li ber 
dîwarên neyaran jî her nefel dida, di 
bin nîrê wan de qurmiçî û ket vê 
albûmê... 

Êdî havînên me bêriya stêrkan 
nakin. 

Çîrokên me yên ku di nav awirên 



diyên me de pala xwe her didan 
mereqa me, yên ku bi qehremanên 
xwe yî maqûl ve xwe di nav bexçeyên 
şevîngehên me de ji nû ve vedigotin, 
tevna wan xira kirin û xistin vê 
albûmê... 

Êdî meşteleyên rihê me her ku diçe 
bêtir diçilmisin. 

Stranên me yên ku ji hezkiriyên me 
re dibûn ramûsanên herî gulgulî, 
heyranok û payîzokên me yên ku 
Mem û Zînê di şevûrojekê de 
digihandin hev, ji nav me dizîn û 
xistin vê albûmê... 

Êdi em li rastî Mem û Zînên kurdî 
nayên. 

Leyîstikên me yên ku hîle û pîleyên 
zarokatiya me dipîvandin, yên ku 
şahidiya miziriyên ciwantiya me ya bê 
eman dikirin, bi leyîstikên xwe yên 
hov ve pelişandin û xistin vê 
albûmê... 

Êdî em ji hev re leyîstikên neyarên 
xwe ava dikin. 

Gund û çiyayên me yên ku wekî 
pirtûkên pîroz xwe di hembêza hev de 
vedişartin, deşt û zozanên me yên ku 
şervanan dikirin helbestvanê dilê xwe, 
ji cigareya xwe re kirin pizotê agir û 
xistin vê albûmê. 

Yarî û tinazên me henek û 
pêkenokên me yên ku bi awaza 
tîqetîqên me ve her dem dibûn şekir û 
çequlatên feqîriya şevên me, rojekê 
serê xwe dan haziran û xistin vê 
albûmê. 

Êdî em ji her demê bêtir feqîr û 
bejengaz in. 

Êdî em wekî miriyên bê serî diçin û 
tên. 

Ji ber ku albûma hebûna me di 
destê wan de ye. 


RÊBER 



H. Reşîdîyan- Oslo 

Li geliyê xan bûye nalîn 
Li Ormiyê de bûye kalîn 

Li her derê bûye eyan 
Dim dim şiyar kirin ewan 

Ev çi nalîn û kalîne 
Dar û bera dihelîne 

Jin rûniştine pişta dera 
Rûçikandin tûka sera 

Kîzan hêlan ebrî û poşî 
Di qîrînyan biperoşî 

Bûkan hêlan cilên sipî 
Negrêdan ewan kofî 

Xelk hemû bûne peroş 
Ber bûyerê bûne reşpoş 

Nalîn gehişte serê çiyan 
Li nav mêrgan û kaniyan 

Nûçe çûbû nav hevalan 
Li ser çiya û zozanan 

Ber bûyerê bûne bêdeng 
Kul diçûn û bibûn bêreng 

Neşên bigirên aşkere 
Çunke biryara rêbere 

Biryara rêber ew bû 
Ji şehîdan giriyan nebû 

Li batî giriyanê wan re 
Berneden rêka wan re 

Eve çibû hat serê me 
Şehîd kirin rêberê me 

Kanya avê me çik kirin 
Bûyera berê dopat kirin 

Doktor nav me de rakirin 
Cihê wî nav gel vala kirin 

Temenê xwe wî da ji dest 
Ta gelê me bibe serbest 

ÇAND U HUNER 


TÊGIHÊN FELSEFÎ 


ADAR JIYAN 

adarjiyan@mynet.com 



elsefe, pîvanga bikaranîna hizra 
mirov e. Her wiha pîvanga mêjera 
zanîna hizra mirov e jî. Çi têgih û 


rêman dibe bila bibe, heta ku xwe nespêrin 
şîroveyeke hişmendî û li gorî raveyeke 
zaneyane û felsefî neyên navandin, tu car 
nikarin bigihîjin wateyeke xwe ya rastîn. Ji 
bo wê hewce ye ku hemû têgih bi wateya 
xwe re li hev bin. 

Di axaftin û bilêvkirina rojane de, mirov 
gelek caran pêrgî peyv û têgihên ku ji 
wateya xwe bi dûr ketine -an hatine 
bidûrxistin- dibe. îcar ev têgih jî bi hin 
rengdêrên awarte ji hev û din têne 
veqetandin. Bo nimûne; gava 
behsa"demokrasî"yê tê kirin hin kes bê 
hemdê xwe dibêjin "demokrasiya rastîn". Di 
vir de peyv û têgeh bêhemd an jî dûrî 
ramîna mirov tê bikaranîn û navandin. Gava 
ku mirov baş bifikire, tenê wateyeke 
"demokrasî"yê" heye. Û dijwateya wê jî 
"otokrasî" ye. Belê dijwateya wê ne 
"demokrasiya ne rastîn e." Ango gava ku 
demokrasiya rastîn hebe, teqez dê ya ne 
rastîn (a sexte ) jî hebe. Belê gava ku mirov 
ji hêla felsefî ve lê binihêre qet tiştekî wisa 
nîn e. Ji lewre demokrasî, xwediyê wateyeke 
misoger e. Û wateya wê ya rastîn jî tenê yek 
e. Yanî wateya demokrasiyê ya ne rastîn qet 
nîn e. Heke hebe jî ew ne wateya 
demokrasiyê ye. 

Mirov dikare der barê vê yekê gelek 
mînakên şaş ên din jî bide: Wekî nimûne; 
"azadiya rastîn" û "azadiya ne rastîn", 
"bindestiya rastîn û "bindestiya ne rastîn", 
"têkoşîna rastîn" û "têkoşîna ne rastîn", 
"şoreşa rastîn" û şoreşa ne rastîn", "hevalê 
rastîn" û "hevalê ne rastîn", "dostê rastîn" û 
"dostê ne rastîn", "dijminê rastîn" û dijminê 
ne rastîn û hwd. 


Hin têgih hene ku li gorî mêjer û 
pîvanga xwe têne ravekirin. Wekî mînak; 
"têkoşîneke xurt", "têkoşîneke qels"; 
"tevgereke xurt", "tevgereke qels"; 
"rêxistineke xurt", "rêxistineke qels", 
artêşeke xurt, "artêşeke qels" û hwd...Belê 
ev watedayîn ji bo têgihên ku wateya wan a 
misoger hatiye dayîn, ne derbasbar e. 
Lewre, pîvang û mêjera têgihên mîna 
"azadî","demorasî","bawerî", "şoreş", 
"sosyalîzm", "serxwebûn"ê û hwd. nîn e. 

Ew an bi wateya xwe ya misoger an jî bi 
dijwateya xwe ya misoger têne zanîn 
watedarkirin. Yanî mirov bi hêsanî dikare 
bibêje, "tevger" "rêxistin" û "têkoşîn"eke 
"baş" an jî "ne baş" belê mirov nikare 
bibêje "azadî", "demokrasî", "bawerî", 
"şoreş" û "sosyalîzm"eke "baş" an jî "ne 
baş" 

Hin kes dibêjin: "Em ji bo azadiyeke 
rastîn têdikoşin." Gelo qey "azadiyeke ne 



rastîn" an ango "azadiyeke sexte" jî heye? 

Na. Lewre, têgiha "azadî "yê dijberê têgiha 
"bindestî"yê ye û pê watedar dibe. Bi 
vegotineke din di jiyana kes an jî civakekê 
de an azadî heye an jî bindestî. Girêdayê vê 
yekê mirovên wê civakê an azad an jî 
bindest in. Ne pêkan e ku him azad û him 
bindest bin. An jî hinekî azad û hinekî 
bindest bin. Belê pêkan e ku hin caran 
dilxweş û aram û hin caran jî diljar û xemgîn 
bin. Lewre "dilxweşî" û "xemgînî" du têgihên 
dijber, belê her wiha guherbar in jî. Û ew li 
gorî mêjera xwe diguherin. Lewre pêkan e 
ku mirov di heman rojê de him dilxweş û 
him jî xemgîn bibe. Belê de ne pêkan e ku di 
heman gavê him azad û him bindest bin. 
Mirovek, an azad e an jî bindest e. Bi heman 
awayî pergala rêveberiya civakekê jîan 
demokratîk e an jî ne demokratîk e. îcar 
mirov ji bo pergalê nikare bibêje "hinekî 
demokratîk" an jî "zêde demokratîk" e. 

Bi vegotineke vekirîtir, mirov bi hêsanî 
dikare têgihên ku wateya wan a rastîn bi 
awayekî misoger hatiye dayîn, rave û şîrove 
bike. Wekî mînak, mirov nikare ji bo "av" ê 
bibêje ava rastîn û "ava ne rastîn" an 
"kevirê rastîn" û "kevirê ne rastîn". Lewre 
tiştek an "av" e an jî "ne av" e. Ji bok kevir 
jî heman tişt derbas dibe; "an kevir" e an jî 
"ne kevir" e. Belê mirov nikare ji bo "başî, 
"nebaşî" , "xweşî", "nexweşî ", "rastî" û "ne 
rastî"yê heman tiştî bibêje. Çimkî 
pejirandina wate û şîroveya van têgihan li 
gorî kesan digihere. Tiştekî ku ji bo hin 
kesan baş be, dibe ku ji bo hin kesên din ne 
baş be. An jî tiştekî ku bi hin kesan xweşik û 
bedew be; dibe ku bi hin kesên din zist û 
kereh(ne xweşik) be. Belê têgihên ku 
wateya wan a rastîn û misoger ji hêla her 
kesî ve hatibe pejirandin û li gorî "rêbaza 
mantika formel" hatibe dayîn, nayên 
niqaşkirin. 

Çi têgih û rêman dibe bila bibe, heke ku 
wateya wan î rastîn bi awayekî felsefî û 
zaneyane neyê danîn û ravekirin, dê 
pêwendiya navbera takekes û civakê 
biewiqe. Û girêdayî vê yekê jî dê ragihandin 
û têgihiştina navbera mirovan her gav kûd 
bimîne û bilicime. 


Kaniya Helbestan 


Letîf Epozdemir 

PÊŞEWAZÎ 

bende û dîlê zeman im 
bijang wek tîr ebrû kewan 
kezya berde ku bi reqsin 
bisk û gulî bên himatê. 

Şûr bi dest dijwar bi hestî 
Bihara min neke zivistan 
Dilovanî bê mirin e 
Xwe dûr neke ji sebatê 

Her carek ku sing diheje 
Zelzele dikeve nav dil 
Bi dîdarek sermestdibim 
Derkeve nava civatê. 

Ji hezaran dert re heye 
Kûl û şehînek bo sebeb 
Kirasê agir li me ye 
Lewra dil nake tebatê. 

Agirê zerdeşt bi nav im 
Dişewite cerg û dil 
Şev û rojan xew betal e 
Naweste qetji lebatê.. 

Meke gazin ey dîlbera gerden 
bi xal 

Fesal tune nîne mecal 
Wê bihar bê vebin kulîlk 
Herkes kûbar bi felatê. 

BÎRANÎN 

ji bîr nabe ew rewşa kûbar 
bê miraz man e îro cî û war 
sed qeda li vê qedera dest bi 
dar 

ku wiha me dihêle bê dost û 
yar. 

Digel hev wek kela bûn 
Ne hilwêşin bi derban 
Bi dû hev ketin, çûn 
Ken ma li ser lêvê wan. 

Ey felek 

te bi çavên birçî 
jiyanê kiryê mîrat 
mirin her para me ma 
tarî bûne zilomat 
bes êdî me navê 
şîn û giryanê 
vayê roja me hilat 
me hezaran Nûredîn hene 
hemû Yawûz dil polad 

"ŞÎROVEYA DÎWANA MELAYÊ CIZÎRÎ” DERKET 



iştî demeke dirêj dîwana 
helbestvanê navdaryê Kurd, 
Melayê Cizîrî bi şîroveya 
Kurmancîji aliyê Enistîtuya 
Kurdî ya Stenbolê hate çap 


ji naveroka wan berheman fêm bike 
û çêjekê ji wan bigire. 

Ji bo dagirtina vê valahiyê gelek 
kesan berhemên wêjekarên klasîk 


û weşandin. 

Wêjeya klasîk a kurdî 
di nav kelepora zimane 
kurdî de cihekî taybet 
digire. Di nav wêjeya 
klasîk de jî çend nav 
hene ku berî her kesî 
têne bîra mirov. Ew kes 
xwediyê şahkar û 
berhemên bêhempa ne. 
Meleya Cizîrî yek ji wan 
navan e. Lê mixabin 
nifşên nû nikarin sûdê ji 
wan berhemên klasîk 
wergirin, ji ber ku di 
berhemên klasîk de 
zimanekî aloz û tijî 
peyvên erebî û farisî 
hatiye bikaranîn. Kesên 
ku van berheman 
bixwînin divê hem bi 
zimanê erebî û farisî 
bizanin, hem jî haya wan 
ji raman û felsefeyên wê 
demê hebe. Lê ji bilî 
kesên pispor kes nikare 



şîrove kirine. Dîwana 
Ehmedê Xanî, berhema 
Ehmedê Xanî ya bi nav û 
deng Mem û Zîn ji hêla 
gelek kesan ve hatine 
şîrovekirin. Her wiha 
Dîwana Melayê Cizîrî jî bi 
zimanên cur bi cur hatibû 
şîrovekirin. Di kurdî de jî 
Hejar Mukriyanî şîroveya 
wê bi zaravayê soranî 
kiribû, lê bi zaravayê 
kurmancî şîroveya wê 


nehatibû kirin. Seyda Celalettîn Yoyler ev 
valahî dagirt û hemû helbestên di dîwana 
Melayê Cizîrî de bi kurmancî şîrove kirin û di 
nav pirtûkekê de pêşkêşî gelê xwe kirin. Ev 
pirtûk ji nav Weşanên Enstîtuya Kurdî ya 
Stenbolê derket. Pirtûkji 1087 rûpelan pêk tê, 
li ser kaxiza spî hatiye çapkirin û cilda wê jî 
çermîn e. 

Di destpêka pirtûkê de pêşî li ser jînenîgariya 
Melayê Cizîrî agahî hatine dayîn, mijara 
jidayikbûna Melayê Cizîrî li gorî hesabê ebcedê 



Nivîskarê "ŞÎROVEYA DÎWANA 
MELAYÊ CIZÎRÎ”, Celalettîn Yoyler 


hatiye ronîkirin. Wisa xuya dike ku 
dê hezkiriyên wêjeya kurdî karibin 
ji helbestên Melayê Cizîrê bi hêsanî 
fêm bikin û ji wan tam û çêjekê 
wergirin. 

Em tevî pîrozbahiyên germ yên 
xebatkarê weşana Agirî ji Nivîskar 
Celalettîn Yoyler re bona 
encamdana vî karê mezin û pîroz, 
hêviya serkevtinê ji vî wêjevanê 
kurd û zehmetkêş bi hêvî dixwazin. 

Jêder: Enistîtuya Kurdî ya 
Stenbolê 


Bersiva Sudoku a Hejmara 42’an 

Jî bo bersîvdana Xaçepirsa hejmaran 
(Sudoku)yê ya nû, tenê van sê xalên jêrîn 
berçav bigirin: 

1. Hejmarên 1-9’ê di xet(xêz) û stûna serjêr tenê 
carekê dubare dibe. 

2. Hejmarên 1-9’ê di xet(xêz) û stûna çeprast de tenê 
carekê dubare dibe. 

3. Hejmarên 1-9’ê di nava çargoşeke 3x3 de tenê 
carekê dubare dibe. 


Xaçepirsa Hejmaran (Sudoku) 

Partiya Demokrat ya Kurdistana îranê diweşîne 
Agirî di ser înternetê: 

Civîna Parîsê Ya Welatên 5 + 1, Dosya Etomî 
Ya îranê Bo Konseya Ewlekariyê Vegerand 



ezîrên Derve yên 5 
welatên endamên 
dayîm ên Konseya 


Kongreya Çapemeniyê ya welatên 5+1 
li Parîsê piştî bi dawî hatin civînê 


Ewlekariyê û Almanya di 
necama civîna xwe ya 
Parîsê, di roja 

12.07.2006'an de, biryar 
şirtin dosya Etomî ya 
îranê dubare ji Konseya 
Ewlekariya Rêxistina 

Neteweyên Yekbûyî re 
bihê vegerandin. 

Ev biryare ji ber vê 

çendê bû ku îranê bersiveke eşkere û zelal neda welatên han 
û careke din wext û derfeta bersivdayîna derheq pêşniyarên 
hayder yên welatên 5+1 heya nîva vê mehê paş de xist. 

Fîlîp Dost Bilazî, Wezîrê Karê Dejve yê Frasanyê û 
berdevkê civîna Parîsê eyan kir, heke îran bersiveke neyînî 
bide civaka navneteweyî, ew dê pêşniyarbiryarekê di 
Konseya Ewlekariyê de bînin ber bas ku ceza û dorpêçkirinên 
aborî dijî dewleta Îslamî ya îranê werin meşandin. 

Komara Îslamî dixwaze bi vê cure dîplomasiyê tenê demê 
bikire û bikuje, hetanî bikare bi qasê hewce Uraniyûmê bi 
dest bixe û çekên Etomî çê bike. Ev gava îranê gef û 
xetereke mezin bo ser tenahî û aştiya cîhanê û herêmê ye. 
Ev rejîmê dixwaze civaka navneteweyî bixapîne. 


Daxuyaniyek Ji Hunermend 

Şivan Perwer 


Ji bo gelek tişt bi xeletî 
neyên fêhmkirin, ez mecbûr 
im vê daxuyaniyê agahdarî 
dost û guhdaran bikim. 

Bi hunermend Gulistan re ji 
nêz a dûr ve danûstandin û 
têkiliyeke min a şexsî û hunerî 
nema ye û tune ye. 

Zêdeyî 8 salan e em ji hev 
cida ne û hatine berdan. Ji ber 
vê yekê ye û hewce nake ku di 
warê jiyana taybetî de yan ji 
bo xebat û xizmeta hunerî 
destur û daxwazî ji şexsê min 
bête xwestin. 

Hunermend Gulistan di 
jiyana xwe ya taybetî de azad 
û di danûstandin û têkilîyên 
xwe de bi biryar e. 

Ez hêvîdar im ku dost, 
heval û guhdarên min li ser vê 



mijarê serwext û agahdar 
bin. 

Şivan Perwer bi 
bahweriya gel û welat, bi 
hunera xwe herdem di 
xizmeta we de ye. 

Rêz û aştî, 

Şivan Perwer 


Zanîst û Teknolojî 


“Adobê” Ew Kunên Ku Di “PDF 
Rader” De Heye Pero Dike 

Hamid Durûdî 

Du kunên gelek bizirar ku hetanî niha di "Adobe 
Acrobat" û "Adobe Reader"ê de bûn, hatine peydakirin û 
ji aliyê "Adobe"ê ku ev pirogeremane çê kirine, ji wan re 
çareserî hate peyda kirin. Lewra "Adobe" di peyamekê 
de nivîsandiye ku bikarînerên her du sîsteman yanî 
"Windows" û "Mac"ê bi sedema bikaranîna ev du 
pirogeremane, rastî pirsgirêkan hatine. 

Rewşa herî xirab ya wan tûşbûnane demekê ye ku 
mirov rûpeleke "PDF"ê çê dike an ji bo vekirina wê 
hewcehî bi "Adobe Reader"ê hebe. Çunkî di wan demane 
de hinek rawestan pêk tê û li wir de jî ye ku kodeke bi 
ziyan bi awayê "buffert"ê çê dibe. 

Divêt eva jî were gotin ku ev kunane di weşanên 
"6.04" û "6.05"ê de hene, lewra çêtir eva ye ev kesên 
ku weşanên 6.00 hetanî 6.04'ê bikar tînin, divêt hindî zû 
wan programan nû bikin, nexwe dikarin di malpera 
"Adobe"ê de weşanên nû dabigrin û di kompyoterê yan 
CD û hwd cih bikin. 

“Microsoft” Tê Kurdistanê 

Hikûmeta Herêma Kurdistanê ji 
bo pêşketina navend û dezgehên 
Kurdistanê herdem di hewl û cehdê 
de ye û vê dawiyê hevhatinek tevî 
şîrketa "Microsoft"ê girê da. Di vê 
derheqê de Azad Geylanî, Ravêjkarê 
Serok Wezîrê Kurdistanê bo kar û 
barê peywendî û teknolojiyê got: 

"Proje pêk hatiye ji avakirina 
navendeke teknolojiyê di warê 
"Ict"yê ji aliyê Hikûmeta Kurdistanê 
û bi alîkariya şîrketa "Microsoft"ê li 
ser asta navendên giştî yên 
perwerde û fêrkirinê û beşa taybetî 
tevî piştgirîkirina zimanê Kurdî di 

Rêxistina Mafê Mirovan Li Kurdistanê: 

Divêt Hukmê Bêparkirina Xwendekaran Betal Bibe 

Ji bo kom û saziyên ewlekarî û dadê di zanîngehan de 

Di heyamê wan çend rojên dawiyê de hejmarek ji 
çalakvanên xwendekar yên Kurd di zanîngehên Kurdistanê de 
ji domandina xwendinê hatine bêpar kirin yan tevî ceza û 
zext û givaşê ve berbirû bûne. Di encama destbiser kirina 
xwendekarek Kurd bi navê Yasir Gulî, du xwendekarên Kurd bi 
navê Aso Salih û Esed Baqirî her yek bi sal û nîvekê bêparî ji 
domandina xwendinê û çend xwendekarên din jî bi terzên din 
hatin mehkûm kirin. 

Rêxistina Berevanî ji Mafê Mirovan li Kurdistanê tevî 
eyankirina xemgînî û nerazîbûna xwe ji van kiryar û hûkmane 
ji aliyê saziyên ewlekarî û dadê di cihên rewşenbîrî û 
zanîngehan de, gef û zextên li ser xwendekaran û bêparkirina 
wan ji domandina xwendinê, pêşgîrî ji çalakiyên çandî û 
medenî bi bêparkirina wan ji mafên welatîbûnê û dijî bend û 
yasayên navneteweyî yên mafê mirovan dide zanîn. Ev 
rêxistine xwazyarê vekirin û hilgirtina van biryar û hukmên li 
ser bêparkirin ji xwendin û kosp û asteng li pêşiya çalakiyên 
medenî a xwendekarên Kurd e. 


Mk&osoft 


berhemên 
"Microsoft"ê de." 

Hêjayî gotinê ye 
ku şîrketa 
"Microsoft"ê yek ji 
kompanyayên mezin 
yên cîhanê di warê 
Kompyoterê de ye. 







































